എം.കെ. ബിനോദിനി ദേവി

മഹാരാജ് കുമാരി ബിനോദിനി ദേവി (ജീവിതകാലം: 6 ഫെബ്രുവരി 1922 - 17 ജനുവരി 2011) ഒരു ഇന്ത്യൻ നോവലിസ്റ്റ്, ചെറുകഥാകൃത്ത്, നാടകകൃത്ത്, ഗാനരചയിതാവ് എന്നീ നിലകളിൽ പ്രശസ്തയായ വനിയെന്നതിലുപരി മണിപ്പൂർ രാജകുടുംബത്തിലെ അംഗവുംകൂടിയായിരുന്നു. ബിനോദിനി എന്ന തൂലികാ നാമത്തിലാണ് അവർ പുസ്തകങ്ങൾ പ്രസിദ്ധീകരിച്ചത്. 1976 ൽ എഴുതിയ ബോരോ സാഹേബ് ഓങ്ബി സനാറ്റോംബി എന്ന നോവലിലൂടെയാണ് അവർ കൂടുതൽ അറിയപ്പെടുന്നത്.

 ജീവിതരേഖ 
മണിപ്പൂർ രാജാവായിരുന്ന സർ മഹാരാജ് ചുരചന്ദ് സിംഗിൻറേയും അദ്ദേഹത്തിൻറെ പത്നി മഹാറാണി ധനമഞ്ചൂരിയുടെയും പുത്രിയായി 1922 ഫെബ്രുവരി 6 ന് രാജകൊട്ടാരത്തിൽ ജനിച്ച ബിനോദിനി ദേവി കൊട്ടാരവൃത്തങ്ങളിൽ വംഗോൽസന അല്ലെങ്കിൽ സന വംഗോൾ എന്ന പേരിൽ അറിയപ്പെട്ടിരുന്നു. മണിപ്പൂരിലെ ആദ്യ വനിതാ ബിരുദധാരിണിയായിരുന്നു അവർ. ഡോ.ലൈഫുങ്ബാം നന്ദലാൽ റോയിയെ വിവാഹം കഴിച്ച അവർക്ക് രണ്ട് ആൺമക്കളുണ്ടായിരുന്നു.

 സാഹിത്യജീവിതം 
17-ാം വയസ്സിൽ ഇമാറ്റോൺ എന്ന ചെറുകഥ രചിച്ചുകൊണ്ട് അവർ സാഹിത്യവേദിയിൽ അരങ്ങേറ്റം കുറിച്ചു. 1965 ൽ പ്രസിദ്ധീകരിച്ച 16 ചെറുകഥകളുടെ സമാഹാരമായ നുങ്കൈരക്ത ചന്ദ്രമുഖിയെന്ന ആദ്യ പുസ്തകത്തിന് ജാമിനി സുന്ദർ ഗുഹ ഗോൾഡ് മെഡൽ ലഭിച്ചു. അവരുടെ മികച്ച സൃഷ്‌ടിയായി കണക്കാക്കപ്പെടുന്ന ബോറോ സാഹേബ് ഓങ്ബി സനാറ്റോമ്പി എന്ന മികച്ച കൃതിക്ക് 1979 ൽ സാഹിത്യ അക്കാദമി അവാർഡ് ലഭിച്ചിരുന്നു. അമ്മായി സനാറ്റോമ്പിയെയും മണിപ്പൂരിനെയും കുറിച്ചുള്ളതായിരുന്നു ഈ നോവൽ.

 അവലംബം 

വർഗ്ഗം:കേന്ദ്ര സംഗീതനാടക അക്കാദമി പുരസ്കാരം ലഭിച്ചവർ
വർഗ്ഗം:മണിപ്പൂരി കഥാകൃത്തുക്കൾ